《次韵林参议七月七日见示新作》
宋代·喻良能

晓雨初过溽暑收，微云澹月作新秋。
清风政对三休阁，绝景还思八咏楼。
缑岭当年乘白鹤，银河此夕渡痴牛。
寿觞一举烘堂乐，净洗胸中万斛愁。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。